google/wiki40b huggingface dataset:
Crocodile Dundee i Los Angeles

Handling

Mick "Crocodile" Dundee bor sammen med kjæresten Sue Charlton i Australia. De har fått sønnen Mikey og lever et lykkelig familieliv langt ute i bushen. Krokodillejakt har blitt ulovlig og derfor må Dundee nøye seg med å wrestle med krokodillene til underholdning for turistene. Men alle drar til Los Angeles når Sue må vikariere i farens avis fordi en redaktør omkom i en mystisk bilulykke. Snart oppdager de at redaktøren jobbet med en skummel sak, og Dundee må infiltrere et filmselskap i Hollywood for å komme til bunns i saken. Filmselskapet viser seg å være et skalkeskjul for smugling av stjålede malerier fra det tidligere Jugoslavia.

Filmanmelderne og publikum

Filmen fikk dårlig mottakelse av filmkritikerne og har bare oppnådd 11% på Rotten Tomatoes og 37% på Metacritic. Aviser som San Francisco Chronicle, New York Daily News og Chicago Tribune var blant de publikasjonene som stilte seg mest positiv til filmen, mens publikasjoner som Chicago Reader, Miami Herald, Variety, The New York Times og  LA Weekly var mer lunkene i sin mottakelse. Den kjente amerikanske filmanmelderen Roger Ebert var også sånn passe begeistret og gav den to av fire stjerner. Aviser som USA Today, The Wall Street Journal og  Washington Post gav den dårlig mottakelse, mens den nærmest ble slaktet av aviser som New York Post, The Boston Globe og Los Angeles Times.
Filmen ble også en publikumsmessig fiasko og innbrakte bare $39,4 millioner på verdensbasis og $25 millioner i USA. Den gjorde det noe bedre i Australia enn de fleste andre land, men den havnet også der langt bak suksessen de to første filmene.

Priser og nominasjoner

Serge Cockburn ble nominert til en Young Artist Award for sin innsats i filmen. 
Filmen ble også nominert til nidprisen Razzie Award i kategorien «verste oppfølger».

I Norge

Filmen hadde norgespremiere i august 2001.
Den fikk dårlig mottakelse i Norge og ble slaktet av Dagbladets anmelder som gav den terningkast en. Anmelderen skrev blant annet at:  «Aldri har savnet av krokodiller vært større enn i denne tredje og - la oss alle be - forhåpentlig siste filmen om Mick «Crocodile» Dundee (Paul Hogan) og hans enestående sjarmløse eskapader». Anmelderen skrev følgende om Hogans innsats: «...han er en så elendig skuespiller at skamrødmen brer seg i et barmhjertig kinomørke». VGs anmelder gav den terningkast to og mente at «Dundee-sitronen nå var presset ferdig». Anmelderen skrev videre at «En god gryterett er som regel velsmakende ved andre gangs bruk også. Men varmer du den opp en tredje gang, blir smaken dvask. Slik går det med «Crocodile Dundee i Los Angeles». NRKs Filmpolitiet gav den også dårlig mottakelse og endte på to av seks oppnåelige merker. Anmelderen mente det var en unødvendig oppfølger og skrev følgende: «Crocodile Dundee i Los Angeles kan du trygt styre unna om du har sett de to første. Denne treern må være beregnet for unger som aldri har sett ham før og sånn sett er det en film med en viss appell. Men ellers er denne filmen som din bestemors tørre smultringer. Noe du pliktskyldigst glefser i deg, men spytter ut etterpå». Nettstedet Propaganda gav den helslakt.
Enrique Barón Crespo

Liv og virke

Crespo ble født inn i en borgerlig og barnerik familie. Etter skolen i Calasancio studerte han jus ved Universidad Autónoma i Madrid. Han tok deretter diplomeksamen ved Instituto Católico de Alta Dirección de Empresas (ICADE), en katolsk skole for toppledere, og avsluttet sin utdannelse ved École Supérieure des Sciences Économiques et Commerciales (E.S.S.E.C.) i Paris.
Crespo arbeidet fra 1966 som professor i landbruksfag i Vallaloid, og senere også som professor i strukturolitikk i Madrid. Han ble i 1970 medlem av advokatforeningen i Madrid, og begynte som venstresidens advokat å forsvare motstandere av Franko-diktaturet, blant annet i den såkalte sak nr. 1001 mot fagforeningslederen Marcelino Camacho. Crespo hadde selv meldt seg inn i en mindre, venstreorientert fagforening.
Crespo var fra 1987 til 1989 leder av Europabevegelsen.
Han var fra  1986 til 1989 president i Europaparlamentet, og fra juni 1989 til januar 1992 Europaparlamentets president. Crespo var transportminister i Felipe González' første regjering (1982-1985).
Clifty Creek kraftverk

Clifty Creek kraftverk er et kullkraftverk i Jefferson County, delstaten Indiana i det nordlig-sentrale USA. Det har en installert produksjonskapasitet på 1303 MW, fordelt på 6 like store blokker / turbiner. Dette er delstatens femte største termiske kraftverk målt etter installert produksjonseffekt.
Anlegget ble bygget ut i årene 1955–1956. Brenselkilden er (sub-)bitumenøst kull. Utslippet av CO₂ i 2006 var på 8,81193 mill tonn.
Solid Base

Solid Base er et eurodanceband som ble til i Sverige.
Hovedvokalisten til gruppa var norske Isabelle Heitmann (f. 1972) (som har likt å synge helt fra barndommen) fra Oslo og Thomas Nordin (f.1971). I en alder av ti år flytta hun til Göteborg og noen år seinere til Stockholm, der hun begynte å synge i ymse talentkonkurranser. Heitmann fikk en dag en telefon fra produsenten Pat Reiniz, som spurte henne om å synge for han, og hun endte opp med å synge for Cool James and Black Teacher til albumet deres. På jobben møtte hun Niclas Lindberg, som anbefalte henne til prosjektet Solid Base.
Thomas Nordin (eller «Teo T», f. 1971) er gruppas rapper og hadde i barndommen bodd ulike steder i verden, som Saudi-Arabia, Afrika og Indonesia. Etter at han kom tilbake til Stockholm, brukte han tida si på musikk. Nordin fant produsentene Jonas Eriksson og Mattias Eliasson, som han skapte ideen til Solid Base med.
Den første singelen, Together, kom i 1994 og var etterfulgt av flere singler som gjorde det godt i Europa. Det første albumet kom i 1996 og het Finally. Blant sangene på albumet var Mirror Mirror (solgte til gull som singel i Norge i 1996), You Never Know (med på Absolute Music 18) og Let It Be Sunshine. Albumet inntok 1.-plass på den Japanske albumlisten.
To år seinere kom det andre albumet, The Take Off, med blant annet Come'n Get Me. I det tidsrommet flyttet Thomas Nordin til Norge. Den siste skiva fra 90-åra kom i 1999 og het Express. I 2001 slapp de Party Totale! i Tyskland og deretter In Action i 2002.
Låten «I Like It» ble sluppet til god mottakelse i Tyskland. Låten «This is the Summer» ble inkludert på sommerutgaven av Absolute Music i Norge, samme år. Et samlealbum og en medfølgende DVD med musikkvideoer kom i 2004 og het The Greatest Hits. I 2006 ble Thomas Nordin spurt om å rappe sammen med den norske gruppa Reset og de skulle spille inn nytt materiale i Reset-medlem Stigs studio, men ingenting er til dags dato utgitt. Reset har gitt ut noen få nye singler i ettertid, men da uten Stig.
2012 ble det inngått et samarbeide mellom Thomas Nordin (Solid Base) og den norske gruppa Reset. Senere gikk Camilla Henningsen ut av Reset og inn i Solid Base (sammen med Thomas Nordin).
De slapp låten «Wet» i 2015, skrevet av Johan Fjellström og Camilla Brink For tiden turnerer Solid Base mye i Finland, under festivaler og show.
Pas de deux och Brahms Ungerska danser

Handling

Danseparet framførte ballettnummeret Pas de deux og Brahms Ungerska danser

Om filmen

Filmen hadde premiere 10. februar 1911 på Apollo Stockholm. Fotograf ved innspillingen var Walfrid Bergström.
Cardinal kullkraftverk

Cardinal kullkraftverk er et kullkraftverk i Jefferson County, delstaten Ohio i det østlig-sentrale USA. Det har en installert produksjonskapasitet på 1 880 MW, fordelt på 3 like store blokker / turbiner. Operatør er American Electric Power.
Anlegget ble bygget ut i årene 1967–1977. Brenselkilden er bitumenøst kull.  Utslippene av CO2 i 2007 var totalt 10,1 mill tonn.
Datatilsynet (Danmark)

Datatilsynet er et uavhengig statlig tilsyn som organisatorisk hører under Justisministeriet, som dog ikke har instruksjonsmyndighet over tilsynet. Datatilsynet har til oppgave å føre tilsyn med at reglene i persondataloven, som gjennomfører et EU-direktiv, overholdes. Det skjer gjennom å rådgive, veilede samt behandle klager og foreta inspeksjoner hos myndigheter og virksomheter. Datatilsynet består av et sekretariat og et råd (Datarådet).
Mål (sport)

Mål som fysisk konstruksjon

Et mål i en idrettskonkurranse (fotball, håndball og lignende) er den fysiske rammen som avgrenser målet. Det er normalt en ramme lavet av treverk, metall eller plast i rektangulær form og ofte forsynt med et nett som kan fange ballen og synliggjøre at målet er oppnådd (en «scoring»).
Målet bevoktes gjerne av en målvakt, som er den siste skanse på laget.

Mål som begivenhet

Et mål i en idrettskonkurranse er den begivenheten hvor ballen, pucken eller lignende passerer over mållinjen og innenfor målrammen.
Meningen med spillet er å lage flest mål, og den som gjør det, har vunnet konkurransen og får poeng. Hertil kommer en annen avledning, som også kan ha betydning for vinneren av en rekke. Hvis to eller flere lag har det samme antall poeng, kan måldifferansen være avgjørende.
Makoto Atsuta

Karriere

Makoto Atsuta startet sin profesjonelle karriere i Kyoto Purple Sanga i 1999. Han har også spilt for Albirex Niigata.
Torsås

Torsås er et tettsted i Kalmar län i Sverige. Det er Torsås kommunes administrasjonssenter. I 2010 hadde tettstedet 1 848 innbyggere.
China Central Television Headquarters

China Central Television Headquarters er et høyhus i Beijing og et arkektonisk svært særegent byggverk, også i verdenssammenheng. Det er hovedkvarteret til Folkerepublikken Kinas største fjernsynsselskap, China Central Television. 
Den nederlandske arkitekt Rem Koolhaas og den tyske arkitekt Ole Scheeren står for konseptet. 
Byggverket med sine dristige vinkler er på 54 etasjer og 234 meters høyde, og det stod klart i mai 2012.
Tønsbergs Blad

Tønsbergs Blad, forkortet TB, er en dagsavis som kommer ut i Tønsberg og nabokommunene Færder og Re i Vestfold. Mediehuset og hovedkontoret ligger ved brygga i Tønsberg. Mediehuset Tønsbergs Blad driver også nettavis (www.tb.no) og nær-TV.
Avisen dekker Vestfold-kommunene Tønsberg, Færder og Re, men har også et solid fotfeste i kommunene Horten, Holmestrand og Hof. Avisen produserer spesifikt stoff for leserne i samtlige av de nevnte kommunene, og den er Vestfolds desidert største lokalavis, med et opplag som er over dobbelt så stort som det de nest største Vestfold-avisene Sandefjords Blad og Østlands-Posten har. Tønsbergs Blads nettavis har også en tilleggsside, Vestviken 24 (www.vestviken24.no) hvor de skriver om bl.a. næringslivet i Vestfold.

Historikk

Tønsbergs Blad ble grunnlagt i 1870 av den tyske bokbindermesteren Hans Jørgen Magnus Hansen. De første årene kunne avisen oppfattes som nokså radikal, men fra 1881, da Tønsberg Aktietrykkeri kjøpte Tønsbergs Blad, ble avisen nært knyttet til byens handelsstand og partiet Høyre. Avisen beholdt denne politiske sympatien i over hundre år, og ble etterhvert en innflytelsesrik lokalavis med høye abonnementstall, solid økonomi og også en viss rikspolitisk betydning som en partitro riksmålsavis.
I 1986 ble Tønsbergs Blad overtatt av Orkla Media. Redaksjonen og trykkeriet flyttet ut av Tønsberg sentrum til et eget avishus på Bjelland og Hogsnes i 1988. I oktober 2006 fikk Tønsbergs Blad Edda Media som ny eier. Edda Media eies igjen av Mecom Europe i London og ledes av de samme menneskene som tidligere utgjorde ledelsen i dagspressedelen av Orkla Media.
Et eget helgebilag, Tønsbergs Blad Magasin, har blitt utgitt hver lørdag siden januar 2001. Fredag 26. september 2003 skiftet Tønsbergs Blad fra fullformat til tabloid. Mediehuset flyttet tilbake til Tønsberg sentrum i september 2006 da Pelagosgården stod ferdig ombygd.
Linate lufthavn

Ulykker

Linate lufthavn var åsted for Linate-ulykken 8. oktober 2001, da Scandinavian Airlines rute 686,  som var i ferd med å starte flyvningen til Kastrup lufthavn i København, kolliderte med en business-jet som i tåken hadde kommet ut på rullebanen som allerede var i bruk.
Årstad Idrettslag

Stiftelsen

Idrettslaget ble stiftet i 1918 etter flere forsøk på å starte et idrettslag innen Årstad-distriktet. Den første tiden hadde idrettslaget friidrett og fotball på programmet og ble tatt opp i Bergens Fotballkrets i 1921. Ny-Solheim Idrettslag (stiftet 23. februar 1925) gikk inn i Årstad IL i 1936.

Fotball

Hjemmebane for Årstad IL er Rautjern, som består av klubbhus og bane.

Norgesserien

Klubben var med i første sesong av Norgesserien i 1937–38 og endte på fjerdeplass i Distrikt VI. Den påfølgende sesongen endte klubben nest sist, men unngikk nedrykk og endte på samme plass året etter. Da Norgesserien ble gjenopptatt etter den andre verdenskrig, hadde Årstad fortsatt plass i Distrikt VI og endte 1947–48-sesongen på en tredjeplass. Det holdt dessverre ikke til plass i den nye Hovedserien, hvor Brann ble distriktets eneste representant.

Hovedserien

I 1951–52-sesongen var Årstad endelig tilbake i det øverste selskap og sikret plassen med en sjetteplass. Men oppholdet ble kortvarig og klubben endte helt sist sesongen etter. Klubben prøvde seg på nytt i både 1956–57- og 1958–59-sesongen, men begge forsøkene endte med direkte nedrykk.

2. divisjon

Etter overgangen til nytt divisjonsystem i 1963, begynte Årstad å klatre igjen. Klubben rykket opp til 2. divisjon, og endte på femteplass i 1964-sesongen. Men det endte som før med syvendeplass og nedrykk sesongen etter.

Håndball

Klubbens håndballag for kvinner spiller i 2. divisjon sesongen 2013/14. De spiller hjemmekampene i Haukelandshallen.
Orinoeme

Utseende

Middelsstore, avlange, blanke, brune til svarte trebukker. Antennene er omtrent så lange som kroppen. Pronotum er sylindrisk, dekkvingene avsmalnende bakover og tilspissede, beina forholdsvis korte.

Utbredelse

Slekten er utbredt i Sørøst-Asia og Australia. De fleste artene lever på Ny-Guinea, men slekten er utbredt fra Filippinene i vest til Queensland i øst.
Undersbo kapell og gravlund

Undersbo gravlund eller Undersbo kirkegård i Larvik ble innviet i 1880 og avløste kirkegården på Torstrand. Dette er Larviks hovedgravplass.
Et eldre kapell midt på gravlunden ble avløst av et nytt kapellbygg med krematorium i 1955. Dette er tegnet av John Engh og Peer Qvam, som vant en arkitektkonkurranse i 1951. Kremasjonsvirksomheten ble nedlagt i 2004 på grunn av manglende oppgradering i henhold til strengere utslippskrav på 2000-tallet. I stedet deltar Larvik i samarbeidet om Vestfold krematorium, som åpnet i 2010. Kapellet er imidlertid fortsatt i bruk ved begravelser, og det gamle kapellet brukes som driftsbygning og lager. Kirkelig fellesråd har uttrykt ønske om ny driftsbygning.
Solbakken Evangeliesenter

Solbakken Evangeliesenter var et av sentrene i Stiftelsen Pinsevennenes Evangeliesenter. I 2008 var Evangeliesenteret i en presset økonomisk situasjon og valgte å legge ned virksomheten. 
Solbakken Evangeliesenter lå i Heddal, ved Notodden. Senteret hadde plass til 20 gutter. Bestyrer var Idar Jensen (år 2006).
Solbakken evangeliesenteret elå på en landeiendom med god utsikt over bygda. De drev litt med husdyrhold som hobbyvirksomhet, noe som var populært blant «guttene».

Evangeliesenteret

Stiftelsen Pinsevennenes Evangeliesenter, til vanlig kalt Evangeliesenteret, er en diakonal kristen frivillig organisasjon som driver arbeid mot rusavhengige, med avvenning fra rus og hjelp til å begynne «et nytt liv». Evangeliesenteret er Norges største hjelpetiltak for russkadde.
La Habana (provins)

Geografi

Provinsen La Habana grenset til byen Havanna, Pinar del Rio og Matanzas. I sør og nord grenset den til havet.

Økonomi

En stor del av provinsens jordbruk er innrettet mot matproduksjon, fremst, buskap, poteter og frukt. Til forskjell fra øvrige Cuba, har sukker og tobakk mindre betydning for provinsens økonomi. Det finnes flere kraftverk i provinsen.
Sigurimi

Sigurimi, offisielt Drejtoria e Sigurimit të Shtetit (oversatt fra albansk: «Direktoratet for statssikkerhet»), var den nasjonale sikkerhetstjenesten, etterretningstjenesten og det hemmelige politiet i det kommunistiske Albania. Sigurimi ble etablert i 1943 og oppløst ved kommunismens fall i 1991, og ble avløst av etterretningstjenesten SHISH. I midten av 1970-årene hadde Sigurimi rundt 5 000 uniformerte ansatte.
Skillevollen alpinsenter

Skillevollen alpinsenter er en del av Skillevollen idrettspark på Båsmoen i Rana kommune på Helgeland i Nordland.
Senteret omfatter to hoppbakker på henholdsvis 1200 og 1500 meter, en langrennsløype, en skiskytter arena og en barnebakke.
Pseudegalicia

Utseende

En middelsstor, avlang, ensfarget gulbrun trebukk. Antennene er litt lengre enn kroppen, tynne, svarte bortsett fra et par av de midtre leddene som er gulbrune, med fine, lange hår. Pronotum er nesten rektangulært. Dekkvingene er jevnbrede.

Utbredelse

Slekten er utbredt i Brasil.
Can't Get Enough of Your Love, Babe

«Can't Get Enough of Your Love, Babe» er en amerikansk sang, skrevet, innspilt og produsert av Barry White. Den ble utgitt som den første singlen (20th Century Records TCR-7) fra Whites album Can't Get Enough i 1974. Sangen toppet Billboard Hot 100-listen og Billboard Hot Soul Singles-listen og har siden blitt én av Whites signaturlåter. Den ble hans andre listetopper i USA etter «Love's Theme».
Sangen tilhører sjangeren popsoul med et fyldig strykerarrangement og diskoinfluert beat. Singlen skiller seg fra LP-versjonen: Barry synger solo på singlens intro, mens han på LP-versjonen fremfører bakgrunnsvokalene. Singlen har en redigert versjon og er mikset forskjellig.
Barry White fremførte denne sangen live på The Midnight Special i 1974.

Taylor Daynes versjon

I 1993 gjorde Taylor Dayne en coverversjon av sangen med tittelen «Can't Get Enough of Your Love». Da Dayne hadde forelagt sitt planlagte tredje album for Arista Records, foreslo selskapets president, Clive Davis, sterkt at Dayne skulle spille inn en ny versjon av Barry Whites klassiker som albumets ledesingle (og erstatte Daynes valg: den egenskrevne «I'll Wait», som var det planlagte tittelsporet. Albumtittelen ble forandret til Soul Dancing)
Den var produsert av David Cole og Robert Clivillés fra C+C Music Factory Daynes "Can't Get Enough of Your Love" ble en stor danceclub- hit og lå som høyest som # 2. Sporet ga imidlertid uttrykk for en sterk nedgang i Daynes profil på Billboard Hot 100-listen med # 20 som høyeste plassering. Daynes første syv singler hadde alle nådd Top Ten og hennes åttende single «Heart of Stone» steg så høyt som # 12. «Can't Get Enough of Your Love» har vist seg å bli Daynes siste Top 40-hit til dags dato (per 14. januar 2012) og hennes oppfølgersingle, «Send Me a Lover» ble hennes hittil siste inntreden på Hot 100-listen
Sporet hadde større innflytelse for Dayne internasjonalt, notabelt i Australia, hvor den lå som # 2 i tre uker i august 1993.

Norsk versjon

Tom Mathisen har skrevet en humoristisk norsk versjon med tittelen «Berre Kvit». «Can't Get Enough of Your Love, Babe» har på norsk blitt til «Får ikke nok av deg, min venn». Sangens jeg-person har forelsket seg i en fisk!
Alatyr (elv)

Alatyr (russisk: Алатырь) er ei elv i Republikken Mordovia i Russland. Den er ei venstre sideelv til Sura, og er 296 kilometer lang og har et nedbørfelt på 11 200 km². Elva er frosset over fra november til vårløsningen i april.
Langs Alatyr ligger byene Ardatov og Alatyr.
Hertug av Sussex

Hertug av Sussex er en britisk hertugtittel som ble opprettet i 1801. Tittelen er knyttet til  Sussex, som var et kongerike i den angelsaksiske tid. 
Prins August Frederik, som var sønn av Georg III av Storbritannia og Charlotte-Sofie av Mecklenburg-Strelitz, var hertug av Sussex i 1801 til 1843. Fordi August Frederiks ekteskap ikke var lovlig, ble hans sønn ikke hertug.
Tittelen ble igjen tatt i bruk i 2018 i forbindelse med ekteskapet mellom prins Harry og Meghan Markle.
Åge Åleskjær

Bakgrunn

Åleskjær har lærerskoleeksamen fra 1971. Han ble predikant på heltid i 1976 og begynte som medarbeider i Sarons Dal. Her var han blant annet rektor for Troens Bevis Bibel- og Misjonsinstitutt. Han har tilsammen 14 års bakgrunn i pinsebevegelsen, spesielt det som omtales som «fornyelsen av pinsevekkelsen», som blant annet gikk ut fra Sarons Dal og Aril Edvardsen. I 1984–1985 studerte Åleskjær ved Rhema Bible Training Center i Tulsa i Oklahoma i USA. Der ble han klar over alle de nye menighetene som hadde sett dagens lys i kjølvannet av den karismatiske vekkelsen i USA og andre land.
Under studieoppholdet på Rhema gikk han jevnlig til gudstjeneste i Victory Christian Center, hvor Billy Joe Doughtery var pastor. Etter endt studieopphold returnerte han til Oslo og stiftet Oslo Kristne Senter i 1985.  
Han har startet Grunnskolen Oslo Kristne Senter, som er en godkjent privat skole med elever fra 1. - 10. trinn. Grunnskolen Oslo Kristne Senter er en privatskole med godkjenning av Kirke-, Utdannings- og Forskningsdepartement juli 1993. 
Åleskjær startet også Bibelskolen Oslo Kristne Senter, som har godkjenning for 140 elever.
Han er far til fire, blant annet forfatteren David Åleskjær og Thomas Åleskjær, grunnleggeren av Citykirken OKS og nåværende utøvende pastor for Oslo Kristne Senter.

Kritikk

Åleskjær har i årenes løp møtt en del motstand fra konservative kristne kretser i Norge på grunn av sitt nådebaserte budskap.  I det legger han en bibeltolking som er tettere på tradisjonell luthersk kristendom enn det som er vanlig i såkalte trosmenigheter. Troen alene frelser mennesket, mennesket trenger ikke forbedre seg for å bli frelst, og Gud holder ikke syndene opp mot noe menneske etter Jesu død og oppstandelse fordi Gud har forsonet seg med hele verden. Det er ikke lenger syndene (i flertall) som skiller mennesket fra Gud. Det er kun er én synd som skiller mennesket fra Gud, og det er at de ikke tror på Jesu død og oppstandelse.
Kritikken går også ut på selve inndelingen av bibelen. Ifølge Åleskjær må den leses på rett måte. Hvem skriver, hvem er det skrevet til og i hvilken tid er det skrevet? Han mener blant annet blant at noe Jesus kan ha sagt til jødene ikke nødvendigvis har relevans i dag. Åleskjær hevder at Apostelen Paulus fikk direkte åpenbaringer fra Jesus om evangeliet til hedningene, og problemet til de første kristne var at de dro med seg jødisk kultur inn i sin forkynnelse, og derfor ble evangeliet vanskelig for hedningene å ta imot.
Åleskjærs forkynnelse om de ti bud som rettesnor er erstattet av kjærlighetsbudet, «Du skal elske din neste som deg selv», for «den som elsker sin neste, har oppfylt loven» og Jesus selv oppfylte loven og introduserte en ny lov etter sin oppstandelse, Kjærlighetens lov. Derfor er de ti bud etter hans oppfatning overflødige for kristne i dag.
I 2003 anbefalte han menigheten å kaste to av hans tidligere bøker (Storme himmelen og Åndelig krigføring) på grunn av at de var utgått på dato. Han mente at han var på feil teologisk spor da han skrev bøkene og at de var en del av en aggressiv trosforkynnelse med fokus på såkalt «åndelig krigføring».
Bob Mathias

Politisk karriere

Etter idrettskarrieren satset Mathias på politikk. Fra 1967 til 1975 representerte Matthias Det republikanske parti i Representantenes hus. I 1974 tapte han i forsøket på bli valgt til en femte periode.
Hilaira nubigena

Utseende

Hilaira nubigena er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.